Covid-19: Eerste geval in Khayelitsha aangemeldKhayelitsha (Foto: Tracey Adams/ANA) Die eerste geval van die nuwe koronavirus (Covid-19) in Kaapstad se grootste informele nedersetting is Sondag aangemeld. Alan Winde, premier van die Wes-Kaap, het in ’n verklaring bevestig ’n geval van Covid-19 is in Khayelitsha in die Wes-Kaap aangemeld. Vyf gevalle is reeds in Mitchells Plain aangemeld terwyl die Tygerberg-omgewing 15 gevalle aangemeld het. Volgens Winde is daar tans 310 bevestigde gevalle van Covid-19 regoor die provinsie aangemeld. Die syfer het Saterdag op 271 gestaan, het die departement van gesondheid bevestig. Dit sluit in 256 gevalle is die munisipaliteitsdistrik van die Stad Kaapstad, 17 in die Kaapse Wynlande, 21 op die Tuinroete en sewe in die Overberg-omgewing. Stellenbosch het agt gevalle van die nuwe koronavirus. George en Mosselbaai het onderskeidelik ses en drie bevestigde gevalle van Covid-19. Mosselbaai (Foto: Henk Kruger/ANA) Winde het gesê altesaam 14 pasiënte is tans in ’n hospitaal opgeneem van wie drie in die waakeenheid van ’n hospitaal opgeneem is. “Die statistieke toon dat hierdie virus versprei en gemeenskappe regoor ons provinsie bereik. Elkeen van hierdie gevalle, van Khayelitsha en Mitchells Plain tot Mosselbaai, is vir my regering kommerwekkend,” het Winde gesê. Die provinsiale regering het weer eens ’n beroep op Wes-Kaapse inwoners gedoen om die regulasies tydens die algehele landwye afsondering te gehoorsaam om sodoende die verspreiding van die virus te beperk. Die aantal bevestigde gevalle in Suid-Afrika staan in die stadium op 1 187. Dr. Zweli Mkhize, minister van gesondheid, het in dié stadium nog nie die jongste syfers bekend gemaak nie.